section_heading: Povijest
paragraph_text: Zbor je u sezoni 2012./2013. nastupio na božićnim koncertima Ive Gamulina Giannija u Zagrebu i Splitu i sudjelovao na natjecanju Venezia in Musica, gdje osvaja dvije zlatne plakete, a ženski zbor i plaketu pobjednika kategorije. Na kraju sezone zbor je nastupio u programu obilježavanja ulaska Republike Hrvatske u Europsku uniju na Trgu bana Josipa Jelačića. Osim toga, često se pojavljuje na HRT-u u sklopu novogodišnjih ili drugih zabavnih emisija. Dosadašnji vrhunac glazbenog stvaranja Concordije discors projekti su predstavljanja Hrvatske na kulturnom projektu Europe sings u Beču 9. svibnja 2014. godine te izvedba sa Zagrebačkim orkestrom mladih Mozartove Mise u c-molu u Zagrebačkoj katedrali, za koju su članovi Zbora primili Posebnu rektorovu nagradu.